Պատասխանողը նաև գտնում է, որ ՀՀ Սահմանադրության 50-րդ հոդվածը սահմանում է Հանրապետության Նախագահի թեկնածուին առաջադրվող պահանջները, իսկ 51-րդ հոդվածը սահմանում է Հանրապետության Նախագահի ընտրություն անցկացնելու ժամկետները, ընտրվելու նախապայմանները և դրանց առնչվող այլ հարաբերություններ, որոնք կարգավորվում են օրենքով և կոնկրետացված են ՀՀ ընտրական օրենսգրքում: Այսինքն` Հանրապետության Նախագահի ընտրության կարգին վերաբերող մնացած հարցերի, այդ թվում` թեկնածուների առաջադրման, գրանցման ընթացակարգերի իրավական կարգավորումն իրականացվում է օրենքով` ՀՀ ընտրական օրենսգրքով: Առերևույթ, ՀՀ Սահմանադրության 50-րդ հոդվածը, ընտրական գրավ վճարելու պայման չներառելով, կարծես թե ստեղծում է մի իրավիճակ` իբրև ընտրական գրավ վճարելը պարտադիր չէ: Մինչդեռ, ըստ պատասխանողի` ՀՀ Սահմանադրությունը բաղկացած չէ մեկ հոդվածից, և ՀՀ Սահմանադրության 51-րդ հոդվածի 1-ին մասի համաձայն` «Հանրապետության Նախագահն ընտրվում է Սահմանադրությամբ և օրենքով սահմանված կարգով»: Մասնավորապես, ՀՀ ընտրական օրենսգրքի 79 և 80-րդ հոդվածներով սահմանված ընտրական գրավը, ինչպես նաև թեկնածուների առաջադրման, գրանցման ընթացակարգերը հանդիսանում են ընտրական կարգի բաղադրիչ` որպիսի կարգով էլ պետք է իրականացվի առաջադրումը, ինչ փաստաթղթերի ներկայացմամբ և այլն: Այդպիսով, ընտրական գործընթացը դիտելով իբրև պարտադիր կարգով միմյանց հաջորդող փուլերի ամբողջություն: